אבי עמית

אבי עמית (נולד בינואר 1978 בחיפה) הוא עיתונאי ובמאי תחקירים ישראלי מזה למעלה מ-20 שנה. הגיש בעבר את תוכנית התחקירים "המפצח" ששודרה במסגרת מגזין השבת של חדשות 13. בשנת 2021 הצטרף ככתב וכבמאי לתוכנית התחקירים של תאגיד השידור הציבורי כאן 11 - זמן אמת.

 ביוגרפיה 
עמית גדל בשכונות הכרמל בחיפה והוא בוגר בית הספר הריאלי.

החל את דרכו בתקשורת בתוכנית "בולדוג" עם מיקי רוזנטל בערוץ 8. מאוחר יותר ערך מספר סדרות דוקומנטריות, בהן "תעשיית היופי" ו"אובדן הפרטיות" בערוץ 2, והגיש כתבות תחקיר ב"אולפן שישי". פרסם תחקירים במוסף "סופשבוע" של מעריב. לאחר מכן, שימש במאי ראשי של התוכנית "שומר מסך" בהגשת אמנון לוי. בהמשך, שימש כתב ובמאי בתוכנית התחקירים "המקור" בערוץ 10.

בעשור השני של המאה ה-21, שימש כראש דסק התחקירים וכתבות ההרחבה של "חדשות 10", שהפכו ל"חדשות 13". הגיש את פינת "המפצח" במגזין המשודר מדי מוצאי שבת. הפינה עסקה בתחקירים אודות סוגיות שונות בכלכלה הישראלית ובבעיות חברתיות בה. כמו כן, הגיש סדרות תחקיר דוקומנטריות במהדורה המרכזית של חדשות עשר. ביולי 2020 פוטר במסגרת קיצוצים ב"חדשות 13". במונולוג הפרידה שלו, ששודר לאחר תחקיר על העלויות המאמירות של מטוס ראש הממשלה, טען עמית כי . באומרו זאת, רמז עמית לכך שפיטוריו, כמו גם פיטורי עורך מהדורת השבת ניר בכר, נעשו ממניעים פוליטיים ולא משיקולים ענייניים.

בראשית 2021 הצטרף עמית אל תוכנית התחקירים "זמן אמת" המשודרת בתאגיד השידור הציבורי כאן 11 ככתב וכבמאי. במסגרת התוכנית פרסם מספר תחקירים שזכו לתהודה רבה: תחקיר מקיף אודות התנהלות חיל האוויר בטבח שבעה באוקטובר, תחקיר בשם "על העיוורון" שעסק בקונספציות שהובילו את ישראל לאסון ותחקיר בשם "תוכנית ההתחברות" על הכוונה להתיישב מחדש ברצועת עזה. עם התמשכות המלחמה, עסק עמית בהרחבה בתחקיריו באופן בו היא מנוהלת: תחקיר פתיחת העונה של "זמן אמת" לשנת 2025 - "יומני אוקטובר" - הוא מעין ועדת חקירה שעשה עמית לבדו לניהול המלחמה. הפרויקט, אשר כלל שני חלקים, עסק הן במלחמה בעזה והן במלחמה בצפון כנגד חזבאללה ואיראן.

בהמשך המלחמה ערך עמית תחקיר נרחב אודות המוכנות ארוכת השנים של ישראל אל מול הסוגיה האיראנית. התחקיר בחן את הפער שבין הצהרותיו הפומביות של ראש הממשלה נתניהו אל מול המעשים בפועל מבחינת הצטיידות בחימושים מיוחדים, תקצוב תוכניות אופרטיביות ובניית מערך הגנתי אל מול האיום הבליסטי האיראני.

תחקיר נוסף שפרסם עמית במהלך שנת 2025 - "בעלי הבית"- עסק ב"הפיכה השקטה" שמחוללים השרים בצלאל סמוטריץ' ואורית סטרוק ביהודה ושומרון מאז הקמת הממשלה בדצמבר 22. התחקיר תעד מבפנים את האופן שבו הוקמו בניגוד לחוק למעלה מ-140 חוות רועים ביו"ש וחשף כיצד אלוף פיקוד המרכז אבי בלוט מסייע לחוות אלו לקום. התחקיר עורר סערה ציבורית ודרישות של ארגוני שמאל שפנו אל הרמטכ"ל בתביעה להדיח את האלוף בלוט מתפקידו.

כמו כן פרסם עמית בעונת השידורים התשיעית של "זמן אמת" תחקיר נרחב בשם "שטח פרוץ" אודות חברת סייבר אותה הקימו אהוד ברק ואהוד שניאורסון (מפקד 82000 לשעבר) - חברה בשם פראגון. על פי התחקיר פעלו שניאורסון וברק באופן בעייתי העלול לפגוע בביטחון המדינה.

טרום השבעה באוקטובר עסק עמית בנושאים מגוונים: תחקיר שחשף כיצד התרחש מחדל החלפת העוברים באסותא ומי ניסה לטייח אותו, תחקיר על עסקת הנפט הסודית של קצא"א, תחקיר אודות מחדל חומרי הנפץ שהוטמנו במשך עשרות שנים באתרים בהם פעלה החברה הממשלתית לשעבר תעש,, תחקיר שעסק בדרך שבה הצליחו הבנקים הגדולים בישראל למסמס את החוק להגברת התחרותיות וצמצום הריכוזיות במערכת הבנקאית וכן תחקיר בשני חלקים שעסק במיליארדר דן גרטלרובהירתמות של ראש המוסד לשעבר יוסי כהן לעזרתו.

עמית מתגורר בהרצליה. הוא נשוי לרופאת ילדים ואב לארבע בנות.

 קישורים חיצוניים 

כל תחקירי "המפצח", בהובלת אבי עמית, באתר חדשות 13

 מאמרים מאת אבי עמית באתר העין השביעית

 הערות שוליים 

קטגוריה:עיתונאים ישראלים
קטגוריה:במאי טלוויזיה ישראלים
קטגוריה:בוגרי בית הספר הריאלי
קטגוריה:בוגרי המסלול האקדמי המכללה למינהל
קטגוריה:סגל ערוץ עשר
קטגוריה:סגל חדשות 13
קטגוריה:ישראלים שנולדו ב-1978